**Line Elvsåshagen** (født 19. juli 1990 i Tønsberg, oppvokst i Brunlanes, Larvik kommune) er en norsk tekstforfatter og programleder i radio og tv. Hun har jobbet i en rekke ulike radioprogrammer for NRK P3, og hun har vært programleder for tv-serier som *Line jorda rundt* og *Line dater Norge*. Hun ledet Melodi Grand Prix 2017 sammen med Kåre Magnus Bergh.

Radiokarriere
-------------

Hun debuterte på radio som reporter for *P3morgen*. Parallelt med at hun jobbet i morgenprogrammet, opptrådte hun som pauseinnslag i Oslo Spektrum under finalen av Melodi Grand Prix 2014 med den egenskrevne låten «Who Got the Answer». Fra august 2014 til høsten 2015 ledet hun helgeprogrammet *Lunsjkake* på NRK P3 sammen med Christian Fredrik Mikkelsen og Olav Svarstad Haugland.

I Prix Radio 2013 ble hun nominert til «Årets radiotalent».

Tv-karriere
-----------

Høsten 2015 var hun programleder i tv-serien *Line jorda rundt*, der hun reiste uten penger eller planlegging til ni land. Gjennom sosiale medier kunne de som fulgte prosjektet, tipse om ting å gjøre og personer å møte på de ulike stedene.

Høsten 2016 var hun programleder i tv-serien *Line dater Norge*, der hun reiste rundt i landet for å prøve å finne kjærligheten. For programmet ble hun nominert til publikumsprisen under Gullruten 2017 mens tv-serien ble nominert i klassen beste reality. I mars 2017 var hun programleder for Melodi Grand Prix sammen med Kåre Magnus Bergh. 

Høsten 2017 ledet hun serien *Line fikser kroppen* og ble nominert til Gullruten 2018 i klassen «Beste kvinnelige programleder», mens serien ble nominert til «Årets nyskapning». Våren 2018 var hun programleder i tv-serien *Planet Plast,* der hun prøvde å finne ut om det er noe vi kan gjøre med plast som havner i havet.

Annet
-----

Elvsåshagen har bakgrunn fra kulturstudier ved Universitetet i Bergen og tekstforfatterstudiet ved Westerdals School of Communication. I 2013 debuterte hun som forfatter som en del av Cappelen Damms debutantantologi «Signaler 2013».

Referanser
----------

1. ↑   ČSFD, ČSFD person-ID 329651[Hentet fra Wikidata]
2. ↑  Østbø, Stein (25. januar 2017). «Line og Kåre Magnus skal lede Melodi Grand Prix: Lover glitter og glamour». *VG Nett*.
3. ↑  Holmlund, Jan Thomas (19. august 2013). «- Jeg tenkte «fyttigrisen», så hylte jeg og skalv litt». *Kjendis*. Arkivert fra originalen 26. januar 2016. Besøkt 9. januar 2016. «P3-Line kom med kake til Mette-Marit.»
4. ↑  Nakken, Siw (9. mars 2014). «Har du hørt Lines Grand Prix-sang?». *Østlands-Posten* **(norsk)**. Besøkt 24. januar 2022.
5. ↑  «Reporter Line Elvsåshagen - Who got the answer (OFFICIAL MUSIC VIDEO - P3morgen)». *YouTube*. Besøkt 24. januar 2022.
6. ↑  «Disse er videre fra NRK». *www.lokalradio.no*. Arkivert fra originalen 11. september 2014. Besøkt 9. januar 2016.
7. ↑  «Line Elvsåshagen reiser jorda rundt i nytt TV-konsept». *www.vg.no*. 7. august 2015. Besøkt 24. januar 2022.
8. ↑  «Dette er de nominerte til Gullruten 2018». *nrk.no*. 22. mars 2018. Besøkt 10. mai 2018.
9. ↑  Krognes, Marianne Skøien (16. mars 2018). «Planet Plast (1:4)». *NRK*. Besøkt 7. november 2022.

Eksterne lenker
---------------

* (en) Line Elvsåshagen – kategori av bilder, video eller lyd på Commons Rediger på Wikidata
* (en) Line Elvsåshagen på Internet Movie Database Rediger på Wikidata
* (no) *Line Jorda Rundt* på NRK nett-TV